Malene Breytenbach - Wikipedia
Liefdesverhale en romans
Malene Breytenbach (1948-) is ’n Afrikaanse skrywer. Breytenbach skryf verskeie liefdesverhale, maar lewer ook verskeie ander romans met ernstige temas. Sy skryf ook onder die skuilnaam Marilyn Bennet.
2.1 Malene Breytenbach
2.2 Kortverhale en radiodramas
2.3 Marilyn Bennet
Malene Breytenbach is op 1 September 1948 op Port Shepstone in Natal gebore. Haar pa en ma ontmoet mekaar in die Oos-Kaap. Die gesin emigreer na Rhodesië (tans Zimbabwe) en sy bly tot veertienjarige ouderdom in Gwelo (later Gweru) in Zimbabwe. Hier werk haar pa by die Dairy Marketing Board. Hulle woon op die dorp maar woon ook ’n tyd lank op ’n plaas. Op Gwelo ontvang sy haar skoolopleiding aan die Cecil John Rhodes Primary School en Chaplin High School. Die politieke onrus in Rhodesië neem toe. Die gesin keer in die sestigerjare terug na Suid-Afrika en woon in Pretoria, waar sy matrikuleer aan die Afrikaanse Hoër Meisieskool .
Ná skool studeer sy ’n B.A.-graad behaal met Frans en Engels as hoofvakke en daarna ’n B.A. Honneurs-graad in Engels aan die Universiteit van Pretoria. Hierna werk sy as vertaler by onder meer Krygkor en word ook ’n beëdigde vertaler. Sy trou in 1970 met professor Willie Breytenbach, leraar in Volkekunde. politieke wetenskaplike en Afrika-kenner. Hulle het ’n dogter, Karen, wat in 1981 gebore is. In 1985 verhuis die egpaar na Stellenbosch, waar haar man hoof word van die Departement Afrikastudie aan die Universiteit van Stellenbosch. Sy werk vanaf 1990 tot 2008 by die Universiteit van Stellenbosch, eers in Openbare Betrekkinge en later in Kommunikasie en by die Stellenbosch Stigting. Aan die Universiteit van Stellenbosch behaal sy ’n B.A. Honneurs-graad met lof in die Joernalistiek en later ook die M.A.-graad en D.Phil.-graad in hierdie rigting. Sy behaal ook ’n M.A.-graad in Ou Nabye Oosterse Studie en ’n M.Phil.-graad in Antieke Studies. Nadat sy in 2008 aftree, skryf sy voltyds. Haar kortverhale en boekresensies verskyn in verskeie koerante en tydskrifte en ook op LitNet.
Malene Breytenbach[wysig | wysig bron]
Nadat sy klaar is met jarelange studies begin sy skryf en sy debuteer in 2005 met ’n liefdesroman, Palmyra herleef. Daarna volg ongeveer vyftig kontemporêre, historiese en mediese liefdesromans.
Sy lewer ook meer ernstige werk. Gister is ’n ver land het as tema die onafhanklikwording van Afrikalande, die einde van kolonialisme en die konflik wat dit meebring. Die geleidelike politieke onrus, eers in Kenia en later in Rhodesië, en veral die Rhodesiese oorlog van 1972 tot 1980, laat liggaamlike en diep geestelike letsels op etlike karakters. Die verhaal word ’n indringende studie in die werklikhede van Afrika, waar geweld en konflik en die begeerte om te besit en heers altyd net onder die oppervlak skuil en witmense dit alte dikwels moet ontgeld. In Afrika is alle besit en heerskappy bloot ’n tydelike vergunning. Die skrywer vertaal dié roman in Engels: Yesterday is a Lost Country.
Pluimprinse is ’n roman oor die goue jare van die volstruisveerbedryf in Oudtshoorn. Die interaksie van die Joodse boere met die Afrikaners van die laat negentiende en vroeg twintigste eeu word aangeraak, asook die verhoudings oor rassegrense heen in vandag se tyd, terwyl die verval na die ineenstorting van die volstruisveermark ook sy hedendaagse eweknieë het. So word ’n parallel tussen die verlede en die hede getrek.
Bloedgrond is ’n roman oor grondonteiening en plaasmoorde in Mpumalanga. Dit is ’n mengsel van ’n speurverhaal, spanningsverhaal en liefdesverhaal.
Eenoogkoning is die verhaal van ’n Kaapse vrou, Salome Binnemans, dogter van ’n parlementslid, wat meer as een liefde en die Anglo-Boereoorlog, die oorlog in Duitswes-Afrika, die Eerste en Tweede Wêreldoorlog beleef. Eenoogkoning was een van die tien finaliste in LAPA se 2011-romankompetisie.
Kennis is mag is ’n satiriese roman oor die kleinlike politieke woelinge aan die fiktiewe Universiteit van Utopia, wat duidelike ooreenkomste met Stellenbosch toon.
Anderkant omdraai en The Lions and the Scavengers is twee romans wat in Zimbabwe afspeel en is eboeke op Amazon.
Kortverhale en radiodramas[wysig | wysig bron]
Sy skryf ook verskeie tydskrifkortverhale en koerantartikels. Haar kortverhaal Polvye word opgeneem in die erotiese versamelbundel Bloots, terwyl Arms opgeneem word in Skarlakenkoors. In Hartlam verskyn haar verhaal Geen groter liefde.
Die radiodramas Die spooklig en Die vlugtelinge word op LitNet gepubliseer.
Marilyn Bennet[wysig | wysig bron]
Onder die skuilnaam Marilyn Bennett skryf sy ook die populêre romans Vir liefde en vryheid en Waar liefde vonkel
2005 Palmyra herleef
2006 Huis van my hart
Godin van die wingerd
2007 Verskeurde hart
’n Ster vir Stella
Skat uit die see
Safari na liefde
Maak my hart gesond
Reünie van harte
Held uit die verlede
2008 Liefde in Venesië
’n Kasteel vir Moira
Doolhof van liefde
Intrige op Imbovali
2009 Gister is ’n ver land
2010 Dokter sonder grense
2008 Vir liefde en vryheid
2014 Maya en die operaster,
2014 Met die oog op liefde
2015 My redder, my beminde
2016 Geheime liefde
2016 Lorna en die professor
2017 Van sorg na liefde
2017 Geliefde heler
2017 Die Professor en die beterweter
2018 Vlug na Santorini
2018 In my drome
2018 Sophia se beskermengel
2018 My ster jou ster
2019 Huis van geheime
2019 Toskane roep my hart
2019 Verlore skatte
2015-2019 Hartklop Omnibus 1 tot 5
2018-2019 Melodie Omnibus 3 en 4
Breytenbach, Malene: http://www.malenebreytenbach.co.za/
Green, Phyllis: Sarie: http://www.sarie.com/lewe-liefdes/5-boekminute-met-malene-breytenbach/
Green, Phyllis: Sarie: http://www.sarie.com/lewe-liefdes/boeke/malene-breytenbach-oor-liefdesverhale-2/
LitNet ATKV-Skrywersalbum 10 Junie 2014: http://www.litnet.co.za/malene-breytenbach-1948/
Scholtz, Gerard Die Burger: http://152.111.1.87/argief/berigte/dieburger/2010/07/05/SK/8/skrywersgesprekMalene%20Breytenbach.html
Springbokboeke: http://www.springbokboeke.co.za/html/skrywers.html Stellenbosch Writers: http://www.stellenboschwriters.com/breytenbachm.html
↑ Cilliers, Stoffel “Beeld” 10 Augustus 2009
↑ Nel, Ronel “Beeld” 19 Julie 2010
↑ Nieuwoudt, Stephanie “Rapport” 25 Julie 2010
↑ Haasbroek, P.J. “Beeld” 13 Junie 2011
↑ Victor, Madri “Rapport” 3 Julie 2011
↑ Stander, Christell “Rapport” 18 Augustus 2013
Ontsluit van "https://af.wikipedia.org/w/index.php?title=Malene_Breytenbach&oldid=1984617"
Die bladsy is laas op 7 Mei 2019 om 20:16 bygewerk.